**Obrazloženje**

**Nacrta Programa poticanja gospodarstva na području Općine Sirač**

Programom poticanja gospodarstva na području Općine Sirač utvrđuju se svrha i ciljevi programa, korisnici i nositelji provedbe mjera, poticajne mjere, sredstva za realizaciju, te provedba mjera koje predstavljaju potporu male vrijednosti.

Svrha Programa je poticanje gospodarstva na području Općine Sirač s ciljem jačanja poduzetništva i stvaranja uvjeta za pozitivnu poduzetničku klimu koja pridonosi ukupnom gospodarskom i društvenom razvoju područja Općine Sirač.

Ciljevi ovog Programa su jačanje konkurentnog nastupa poduzetnika na tržištu, povećanje investicijskih ulaganja poduzetnika uz rast zaposlenosti, te podizanje razine poduzetničkih znanja i vještina.

Mjere koje predstavljaju potporu male vrijednosti provodit će se sukladno pravilima Uredbe Komisije (EU) br. 1407/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije L 352/1).

Područja poticajnih mjere i aktivnosti za ostvarivanje ciljeva razvoja gospodarstva na području Općine Sirač su:

- Jačanje konkurentnosti poduzetnika unutar kojeg imamo šest mjera i to: Potpora za pokretanje gospodarskih aktivnosti poduzetnika početnika, Potpora za nabavu i ugradnju strojeva i opreme, Potpora za certificiranje proizvoda i proizvodnih procesa, Potpora za izradu projektnih prijedloga za sufinanciranje iz fondova EU, Potpora za izlaganje na sajmovima i Potpora za očuvanje i razvoj tradicijskih i deficitarnih zanimanja,

- Razvoj poduzetničke infrastrukture unutar kojeg imamo dvije mjere i to: Oslobađanje od obveze plaćanja komunalnog doprinosa i Oslobađanje od obveze plaćanja komunalne naknade

- Stručna i poduzetnička izobrazba unutar koje imamo mjeru Potpora za stručno obrazovanje i osposobljavanje, te polaganje stručnih i majstorskih ispita

- Povećanje zapošljavanja unutar kojeg imamo mjeru Potpora za zapošljavanje i samozapošljavanje.

Program poticanja gospodarstva predstavlja opći akt koji se sukladno Zakonu o pravu na pristup informacijama (Narodne novine, broj 25/13, 85/15) donosi i usvaja na način propisan člankom 11. istoga Zakona. Spomenuti članak propisuje da su jedinice lokalne i područne (regionalne) samouprave dužne provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započet će internetskom objavom nacrta Programa poticanja gospodarstva na području Općine Sirač na službenim web stranicama Općine Sirač [www.sirac.hr](http://www.sirac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću, te prihvaćanja ili odbijanja prijedloga i mišljenja, nacrt Programa poticanja gospodarstva na području Općine Sirač uputit će se na donošenje Općinskom vijeću Općine Sirač.